Siden november 2015 har de 5 elgkalve i Lille Vildmose gået i et mindre, hegnet område af Lille Vildmose sydøst for Aalborg. Nu er tiden kommet til at lukke elgene ud i det 21 kvadratkilometer store Mellemområde, hvor de sammen med bestanden af krondyr vil indgå som naturplejere af mosens naturlige økosystem. Dermed bliver det også muligt for besøgende at fange et glimt af elgene. - Vi åbnede fire porte i den lille indhegning på 22 hektar torsdag morgen, men elgene er ikke gået igennem til det store område endnu. Vi har kameraovervågning ved portene, men de ikke spottet endnu, fortæller Skov- og Landskabsingeniør Jens Vinge fra Aalborg Kommune. Rådmand i By- og Landskabsforvaltningen Hans Henrik Henriksen glæder sig til at følge elgens videre færden: - Vi kan se, at elgene i Lille Vildmose trives og har det godt. Nu bliver det spændende at se, om de kan klare sig selv, når de kommer ud i Mellemområdet. De er jo stadig ikke ret gamle, og vi betragter dem endnu som små novicer, der skal lære at stå på egne ben. Selvom vi endnu ikke ved, hvornår elgene vil tage imod invitationen til at gå ud i Mellemområdet, så glæder det mig, at besøgende nu endelig har muligheden for at opleve elgene i mosen, siger rådmanden. Hvis man er heldig nok til at spotte en elg i området, opfordres man til at respektere dyrenes adfærd. - Vi opfordrer til, at man bliver i bilen. Dyrene vil nemlig højst sandsynligt blive forskrækkede og løbe væk, hvis man stiger ud af bilen. Elgene skal med tiden kunne føle sig trygge ved, at biler og mennesker opholder sig på vejene. Derfor opfordrer vi alle til at vise hensyn til dyrene, forklarer Jacob Skriver, der er driftsleder ved Aage V. Jensen Naturfond, der ejer store dele af Lille Vildmose. Der er etableret i alt fem såkaldte fæ-riste samt lige så mange hestevognslåger ved indfaldsvejene til Mellemområdet. Disse sikrer fri adgang for besøgende i området samtidig med, at elge og krondyr holdes inde i området.
Den store dag er kommet. De fem elge i Lille Vildmose er sluppet løs.